Asiantuntijat kävivät läpi Suomen turvallisuustilannetta Maanpuolustuskoulutusyhdistys MPK:n järjestämässä turvallisuuspoliittisessa seminaarissa lauantaina.

Ulkopoliittisen instituutin tukija Mika Aaltola, sisäministeriön kansliapäällikkö Päivi Nerg ja Suojelupoliisin päällikkö Antti Pelttari puhuivat MPK:n seminaarissa lauantaina. KATI HEIKURA

Maailman turvallisuustilanne on heikentynyt, ja siihen Suomen on kyettävä vastaamaan, kuului Kuopiossa lauantaina järjestetyn seminaarin ydinviesti.

Tilaisuudessa puhuivat muun muassa Suojelupoliisin päällikkö Antti Pelttari ja sisäministeriön kansliapäällikkö Päivi Nerg.

Kuopion seminaarissa puhunut Suomen rauhanturvaajaliiton puheenjohtaja (evp) Paavo Kiljunen kertoi kansalaisten turvallisuudentunteen selvästi heikentyneen Suomessa.

Tilannetta on heikentänyt muun muassa Ukrainan kriisi, jonka alettua Euroopassa jouduttiin tilaan, jolloin ihmisoikeuksia ei huomioitu. Siitä lähtien lisääntyneet valemediat ja propagandauutisointi ovat kaikki vaikuttaneet yleiseen turvallisuuden tunteeseen.

Kiljusen mukaan turvallisuus vaatii jatkuvaa työtä, ja varsinkin tietoisuus turvallisuudesta kuuluu meille kaikille. Etenkin kansalaisille.

Valemediat ja pakolaiskriisi

Sisäministeriöin kansliapäällikkö Päivi Nerg muistutti puheenvuorossaan, että Suomi on maana turvallisempi kuin koskaan, mutta tästä huolimatta uhkiin on varauduttava jatkuvasti. Myös Nerg käsitteli Ukrainan kriisin vaikutuksia Suomeen.

- Syksyllä 2015 kansalaisten turvattomuuden tunne nousi huomattavasti. Emme oikein ymmärtäneet muuttuvaa tilannetta emmekä tunnistaneet tapahtumien perimmäisiä syitä, kävimme läpi kasvavaa turvattomuuden tunnetta, Nerg toteaa.

Ukrainan tapahtumien lisäksi Suomea on Nergin mukaan haastettu useilla uusilla ilmiöillä kuten valemediat, internet ja terrorismi. Myös pakolaisuus on haaste, jonka eteen Suomi on joutunut.

- Ja näihin haasteisiin Suomen on oltava valmis vastaamaan.

Yksi Suomen tilanteeseen vaikuttanut tekijä on ollut Euroopan pakolaiskriisi. MIRJA RINTALA

Nergin mukaan ihmisten levottomuutta on todellisten kriisien lisäksi lisännyt yhä kasvava valemedioiden leviäminen ja virheellinen uutisointi maahanmuuttajista.

Valeuutisoinneilla pyritään Nergin mukaan horjuttamaan kansalaisten turvallisuudentunnetta, ja sillä saadaan aikaan toivottua levottomuutta.

Nerg muistuttaa että viranomaisten on tuotava faktat esille, ja tämä koskee kaikkea faktatietoa.

- Ne eivät voi olla vain positiivisia tietoja, vaan meidän on kyettävä rehellisesti näkemään myös se kääntöpuoli, Nerg toteaa.

Vastuu kaikilla

Päivi Nergin mukaan Suomi ei voi olettaa, että Turun (puukotusiskun) kaltaiset tapahtumat koskettavat vain suurkaupunkeja.

- Maansisäinen muuttoliikenne on vahvaa ja tämä saa ihmisiä kokoontumaan yhteen. Kun ihmisiä on keskittynyt paljon tietylle alueelle, on se luonnollisesti otollinen kohde myös terroristeille. Silti mikään ei pois sulje sitä mahdollisuutta etteikö jotain voisi tapahtua myös syrjäseudulla.

Nerg korostaa että syrjäytyneeksi itsensä kokenut ihminen, joka kärsii mahdollisesti mielenterveysongelmista, on aivan samanlainen riski kuin terroristikin.

- Turvallisuuteen vaikuttaa myös kansalaiset, ei vain viranomaistaho. Olemmeko kansalaisina valmiita auttamaan heitä jotka tarvitsevat apua? Turvallisuus on Suomen kivijalka. Meidän vanhempien tehtävä on taata että lapset ja lastenlapset saavat elää turvallisesti kun he ovat 30-vuotiaita.

350 nimeä seurannassa

Sisäministeriöin kansliapäällikkö Päivi Nergin mukaan Suomessa on onnistuttu ennakoimaan hyvin muuttunutta turvallisuustilannetta. Nerg muistutti että esimerkiksi Suojelupoliisi oli nostanut terrorismin uhka-arvioita Suomessa jo hyvissä ajoin ennen Turun iskua.

Suojelupoliisin päällikkö Antti Pelttari kertoi Kuopion seminaarissa että Supon seurannan alla on 350 radikaali-islamistia, joita seurataan hyvin tiiviisti. Suomessa on tehty kolme uhka-arviota, joista viimeisin muutos on tehty kesäkuussa 2017. Tällä hetkellä Suomi on neljäportaisella asteikolla tasolla kaksi, joka on kohonneen riskin taso.

Toistaiseksi suurin uhka on Supon arvion mukaan yksittäinen toimija, joka saa motivaationsa propagandasta tai kehotuksesta. Isis on erittäin taitava propagandan välittäjä ja he ovat tuoneen toimintaansa mukaan uudet tavat kuten puukot ja autot.

Viimeisimmän 3-4 vuoden aikana tapahtuneiden iskujen tekijät ovat olleet viranomaisten tiedossa. Myös Turun tekijä oli tiedossa, mutta hänestä oli annettu vasta yksi ilmianto, joten näyttöjä eikä uhkatekijöitä ollut niin montaa, jotta tarkempaa seurantaa olisi tarvinnut tehdä.

Samaan aikaa kuitenkin seurannassa oli henkilöitä, joista oli useampi ilmianto tehty ja näyttö oli heidän osaltaan paljon vahvempi.

- Ennakoitavuus on toistaiseksi ollut onnistunutta. Kun tilannetta katsoo näin jälkikäteen, on uhkakuvien nostot olleet hyvin ennakoituja ja onnistuneita.

Uusia keinoja tulossa

Suojelupoliisin päällikön Pelttarin mukaan rikollisjärjestöjen toiminta muuttuu koko ajan, mutta taustalla vaikuttava ideologia säilyy ennallaan. Tämä tuo haasteita Supolle nykyisen lainsäädännön kannalta, joka sitoo Supon käsiä.

Uusi tiedustelulaki tulee muuttamaan myös Supon roolia. Samalla toiminnalle saadaan laajuutta ja ennakointi ja tiedustelu vapautuvat nykyiseen verrattuna.

Tämä käytännössä tarkoittaa sitä, että viranomaiset pystyvät entistä nopeammalla aikataululla reagoimaan erilaisiin uhkatiloihin.

- Tarkoituksena on luoda malli, joka toimii mahdollisimman hyvin pienellä resurssilla, sanoo Pelttari.

Ekoterrorismi on uusi ilmiö, joka on hieman jo nostanut päätään.

- Missään nimessä ei kuitenkaan voida puhua ekoterrorismin aallosta, sillä Suomessa on sattunut vain yksittäisiä ekoterrorismi hyökkäyksiä, joista tunnetuin on linja-autojen polttaminen turkiskasvatuksen vastustamiseksi.